Tippek azoknak, akik félnek a fogorvosi beavatkozásoktól - HáziPatika
Tippek azoknak, akik félnek a fogorvosi beavatkozásoktól
energiaitalokfogorvoskávédr. Péter Csillafogászati beavatkozáskoffein
Létrehozva: 2012. október 10. 21:19
Módosítva: 2012. október 12. 12:41
Napokkal a fogorvosi időpont előtt sokaknak öklömnyi méretű lesz a gyomra az izgalomtól. Ha viszont a beavatkozás előtt akár csak pár nappal megfelelően táplálkozunk, csökkenthetjük szorongásunkat.
Ki ne rettegne már attól is, ha csak a naptárjába beírva meglátja, hogy közeleg a fogorvosi időpontja? Nem sok olyan embert ismerünk, aki örömmel és szorongás nélkül gondol a fogorvosára. Ennek a félelemnek a pszichés oka mindenkinél más és más. Gondolták volna, hogy bizonyos ételek fogyasztásával csillapíthatjuk a pánikot, így sokkal nyugodtabban ülhetünk bele abba a bizonyos székbe? Ha figyelünk arra, hogy mit eszünk, akkor csökkenthetjük a stresszt. Dr. Péter Csilla fogszakorvos segít abban, hogy mit fogyasszunk, így akár egy fogászati beavatkozás - a körülményekhez képest - kellemes emlék is maradhat.
Iktassuk ki a kávét, kólát és energiaitalokat!
Az ajzószereket pont arra találták ki, hogy felpörgessék a szervezetet. A XXI. század rohanó világában a szerepük kicsit átalakult: sokan a megfelelő mennyiségű alvást próbálják kiváltani velük. A szakértő felhívja a figyelmet arra, hogy egy stresszesebb időszakban - például egy fogászati kezelés előtt - ne tetézzük a felfokozott idegállapotot azzal, hogy nagyobb mennyiségű koffeinnel még inkább felspannoljuk magunkat! Igyunk inkább nyugtató gyógyteákat (citromfű), vagy ha feltétlenül ragaszkodunk a kávé ízéhez, akkor a koffeinmentes változatot válasszuk! Ennek eredményeképpen napközben nyugodtabbak, kiegyensúlyozottabbak leszünk, éjszaka pedig jobban alszunk. Egy kipihent szervezet pedig sokkal könnyebben megbirkózik a nehézségekkel.
Védő táplálékok szerepe
A stressz idején megnő a szervezet vitamin- és ásványi anyag szükséglete. Már hetekkel a kezelés előtt elkezdhetjük testünket felkészíteni a fogorvosi kezelés okozta szorongásra. Az idegekre igen jó hatással vannak a B-vitaminok, a magnézium- és a kalcium-tartalmú ételek. A teljes kiőrlésű gabonák, a halak, a csirkemell, a burgonya, a brokkoli kitűnő B-vitamin források, a hüvelyesek, a zöld levelű zöldségek, a dió, a tökmag és a búzakorpa magnéziumban, a tejtermékek pedig kalciumban gazdagok. A laktózérzékenyek és a vegánok a tejtermékeket kiválthatják avokádóval, hagymával, karfiollal, mandulával, mogyoróval, szezámmaggal, csicseriborsóval, zöldbabbal vagy tofuval.
A legalább napi két liternyi folyadék elfogyasztása nemcsak a súlyukból fogyni vágyóknak és az egészséges életmód elkötelezettjeinek egyik aranyszabálya! Ha a nap folyamán apránként megisszuk ezt a mennyiséget, úgy az szervezetünket vitalizálja, és az izgalmasabb helyzeteket is könnyebben kezeljük. Ihatunk szénsavmentes vizet (csapvizet is!), különböző gyógyteákat, zöldségleveket, de mértékkel akár frissen facsart vagy 100%-os gyümölcsleveket is.